Късно лято в Тасос (2): Алики, Потамия и Панагия | Пътуване до...
Published by Стойчо at 13:12 under Анжело Ангелов,о.Тасос,Тасос
Продължаваме с разходката из остров Тасос. В началото Анжело ни води до Потос и манастира Св.Архангел Михаил, а днес ще тръгнем към Алики, Потамия и Панагия.
Алики, Потамия и Панагия
Малкото рибарско селище е на полуостров, заключен между два залива и самото място е невероятно красиво. Това е един от най-популярните плажове на Тасос. Водата е кристално чиста и това е прекрасно място за всички – деца, плувци и просто излежаващи се на брега.
Над плажа са руините на старо светилище и селище от 6 в. пр. н. е. и две раннохристиянски базилики, построени с материали от храмовете, на носа. Над светилището има пещера, в която са открити дарове за боговете и от най-бедните, напр. рибарски куки (Не може човек да не си спомни „Занемелите камбани” на Елин Пелин…). Смята се, че селището е било много проспериращо заради мраморните кариери, чиято работа е прекъсната внезапно, вероятно след земетресение. Полуостровът в древността е бил доста по-голям, но добивът на мрамор е намалил площта му. Скалите са прекрасно място за къпане, но има опасност да се набодете на многобройните морски таралежи. Все още могат да се видят останки от постланата с мрамор пътека „marmarostrata“, водеща към храмовия комплекс, както и недообработени мраморни блокове.
Зад таверните се сушат октоподи
След изхода на селото се намира пътят, който води към морето и към един безкраен плаж, наричащ се Хриси Амудя (Златни пясъци). Той представлява морска местност, разположена между нос Пиргос и края на остров Гамвуса. Както почти всяко село на остров Тасос, така и Панагия има свое пристанище – Скала Панагия, което се намира на 4 километра от селото. Тук се намира и Golden Beach – един от най-големите и най-благоустроените къмпинги на острова, достъпен и за каравани. Нощувката за двама души с кола и палатка е около 20 € на вечер. Разполагате с душове с топла вода, места за готвене, детски площадки, магазини и заведения, интернет.
На много места има извори, като най-известният е Изворът на любовта. На няколко километра от селото в посока Хриси Амудя е Дракотрипа, пещера със сталактити и сталагмити, чиято дължина все още не е напълно изследвана.
В центъра на Панагия, в двора на хотел „Хермес“ е разположена семейната
фабрика на Сотирелис за преработка на маслини
От 1915 г. тя работи само с местния сорт „фруба“ и в малкия магазин можете да си купите зехтин, сапун, сувенири от маслиново дърво. Цената на зехтина е стандартна – 20 €/5 л., но поне имате гарантиран произход и качество. Много любезно г-н Сотирелис показва, разказва, по стените на магазинчето множество документални снимки задоволяват любопитството. От него научаваме също за маслиново дърво на около 3500 години (показва ни и снимка), което продължава да ражда, но е не тук, а на остров Крит.
Плажът Алики и Потос на о.Тасос (Залези над гръцките острови (5 – 6)) До Тасос в края на лятото (Скала Рахони) Късно лято в Тасос (3): Лименас и Кавала Късно лято в Тасос (1): Потос и манастирът Св.Архангел Михаил С лодка от Тасос до Алексадруполис (Залези над гръцките острови (5 – 4)) Тасос, а покрай него и Кавала и Филипи за Великден Тасос: Ден трети: С крясъка на чайка пощуряла :))) Една банална дестинация – Тасос ;-) Тасос и Родопите 2008 – част втора Тасос и Родопите – 2008 (1) Почивка на Тасос: Една много приятна изненада Великден на остров Тасос – кратки впечатления
One Response to “Късно лято в Тасос (2): Алики, Потамия и Панагия”
Хубаво описание и снимки. За жалост Лименас вече е адски променен, липсва очарованието на старите автентични улички и се превръща в бетонна безвкусица.
Не знам защо всички пишат, че пещерата Дракотрипа е неизследвана. Аз лично съм я обходил от край до край, тя е около 40м дупка с множество прилепи и никакви сталактити и сталагмити. Когато прочетох, че е неизследвана старият ми пещерняшки дух се разбунтува. И така влязох в нея надъхан, с начелник и камера и я обходих и заснех цялата! Заключение: гуано по пода, леко неприятен за дишане въздух (пещерата не се аерира добре през малкия вход), около 50 прилепа и това е. Като обработя записа може и да го кача в интернет за любопитните.